Ўзбекистон Республикаси Олий ва ўрта махсус таълим вазирлигининг

2020 йил “\_\_\_” июндаги \_\_\_\_\_\_\_-сонли буйруғи билан тасдиқланган

**ТОШКЕНТ ДАВЛАР ШАРҚШУНОСЛИК УНИВЕРСИТЕТИ ҲУЗУРИДАГИ ШАРҚ МАМЛАКАТЛАРИНИНГ РИВОЖЛАНИШИНИ ТАДҚИҚ ЭТИШ ИЛМИЙ-ТАҲЛИЛ МАРКАЗИ**

**НИЗОМИ**

**Тошкент-2020**

**Тошкент давлар шарқшунослик университети ҳузуридаги Шарқ мамлакатларининг ривожланишини тадқиқ этиш илмий-таҳлил маркази низоми**

**1. УМУМИЙ ҚОИДАЛАР**

1. Тошкент давлат шарқшунослик университети ҳузуридаги Шарқ мамлакатларининг ривожланишини тадқиқ этиш илмий-таҳлил маркази (кейинги ўринларда Марказ) Ўзбекистон Республикаси Президентининг 2020 йил 16 апрелдаги ПҚ-4680-сон “Шарқшунослик соҳасида кадрлар тайёрлаш тизимини тубдан такомиллаштириш ва илмий салоҳиятни ошириш чора-тадбирлари тўғрисида”ги қарори асосида Шарқ мамлакатлари тарихи, ривожланиш босқичлари, ижтимоий-сиёсий, иқтисодий тараққиёти хусусиятлари ва ривожланиш моделларини комплекс тадқиқ этиш, Ўзбекистон Республикасининг Шарқ давлатлари билан ўзаро муносабатларини ривожлантириш нуқтаи назаридан ўрганиш максадида ташкил этилган.
2. Марказ Тошкент давлат шарқшунослик университетининг юридик шахс мақомига эга бўлмаган тижоратчи ташкилот бўлмаган муассаса шаклидаги таркибий бўлинмаси ҳисобланади. Марказ ўзининг номи кўрсатилган ва логотипи мавжуд муҳрига эга бўлади ва Университет ректори, илмий ишлар ва инновациялар бўйича проректори билан келишилган ҳолда директор томонидан ваколати доирасида имзоланадиган ҳужжатларни тасдиқлаш учун ишлатилади.
3. Марказ ўз фаолиятида Ўзбекистон Республикаси Конституцияси ва қонунларига Ўзбекистон Республикаси Олий Мажлиси палаталари қарорларига, Ўзбекистон Республикаси Президентининг фармонлари, қарорлари ва фармойишларига, Вазирлар Маҳкамасининг қарорлари ва фармойишларига, Ўзбекистон Республикаси Олий ва ўрта махсус таълим вазирлигининг норматив-ҳуқуқий ҳужжатлари ва топшириқларига, Тошкент давлат шарқшунослик университети буйруқлари, шунингдек, мазкур Низомга амал қилади.
4. Марказ юклатилган вазифаларни бажаришда республикамиздаги ва хориждаги шу каби илмий тадқиқот марказлари, шунингдек, Ўзбекистон Республикаси Фанлар академияси илмий тадқиқот муассасалари ва бошқа шу каби турли илмий тадқиқот муассасалари билан яқиндан ҳамкорлик қилиш асосида амалга оширади.
5. Марказга илмий даражага эга директор раҳбарлик қилади. Марказ директори бевосита университетнинг илмий ишлар ва инновациялар бўйича проректорига бўйсинади.

**2. МАРКАЗНИНГ ВАЗИФАЛАРИ**

1. Қуйидагилар Марказнинг асосий вазифалари ҳисобланади:

– Шарқ мамлакатлари тарихи, ривожланиш босқичлари, ижтимоий-сиёсий, иқтисодий тараққиёти хусусиятлари ва ривожланиш моделларини комплекс тадқиқ этиш, Ўзбекистон Республикасининг Шарқ давлатлари билан ўзаро муносабатларини ривожлантириш нуқтаи назаридан ўрганиш;

– Сиёсий тадқиқотлар йўналишида аналитикани таълим жараёни, ишлаб чиқариш билан ҳамоҳанг олиб бориш, унинг натижаларини таълим жараёнига, ишлаб чиқаришга бевосита қўллаш орқали Ўзбекистон Республикасининг Шарқ давлатлари билан ўзаро ҳамкорлигининг бугунги ҳолати ва ривожлантириш муаммолари ва истиқболларини тизимли ўрганиш ва бу борада материаллар тайёрлаш;

– Яқин, Ўрта ва Узоқ Шарқ минтақаларидаги Ўзбекистон учун стратегик аҳамиятга молик давлатлардаги ижтимоий-сиёсий, иқтисодий жараёнларни, муаммоларини, ривожланиш тенденцияларини таҳлил этиш, икки ва кўптомонлама алоқаларни ривожлантириш, давлат ва жамоат ташкилотлари, бизнес соҳаси учун янги имкониятларни излаб топиш бўйича илмий асосланган тавсия ва таклифлар ишлаб чиқиш;

– Шарқ давлатларидаги ижтимоий-иқтисодий вазиятни, ташқи сиёсатидаги умумийлик ва ўзига хосликни ўрганиш, ташқи сиёсати шаклланишининг тарихий, иқтисодий жиҳатларини таҳлил қилиш, ташқи сиёсий стратегияси белгилаб олинишидаги механизмлар, концепциялар, доктриналар, ҳужжатлар ижтимоий, иқтисодий кўрсаткичлар ва ривожланиш тенденцияларини очиб бериш;

– Ҳозирги замон халқаро муносабатларида Шарқ ва Ғарб концепциясининг ўзига хос жиҳатлари ва ривожланиш тенденцияларини ўрганиш, Шарқ давлатларининг ўзаро муносабатлари шаклланиш тенденциялари ва ривожланишга таъсир этган омиллар, шарт-шароитларни атрофлича тадқиқ этиш;

– Халқаро муносабатлар ва ташқи сиёсатни тадқиқ, таҳлил эта оладиган шарқшунос мутахассисларнинг янги авлодини шакллантиришда фаол иштирок этиш;

– Шарқ мамлакатларидаги ижтимоий-иқтисодий сиёсий жараёнларни мамлакатшунослик нуқтаи назаридан ўрганиб бориш асосида уларнинг имкониятларидан, шарт-шароитларидан иқтисодиётни ривожлантириш, фуқаролар учун зарур афзалликларни яратиш, икки томонлама ва кўптомонлама ҳамкорликни янги қирраларини излаш бўйича манфаатдор давлат ташкилотлари, турли ташкилотлар, ишлаб чиқариш субъектлари учун илмий таҳлилий ишланмаларни тайёрлаш;

– Марказий Осиёда шаклланиб тобора ривожланиб бораётган янги сиёсий реалликни кузатиб бориш, вужудга келаётган ва пайдо бўлиши мумкин бўлган муаммолар, таҳдидларни аниқлаш ва ривожланиш жараёнларини бошқарувчи бевосита яқин ва узоқ келажакка мўлжалланган “Концепциялар”, “Стратегиялар” ишлаб чиқиш;

– Ташқи сиёсатдаги янги вазифалар, устувор йўналишларнинг янги жиҳатлари, омиллари, муаммолари ва шарт-шароитлари, шунингдек, Шарқ-Ғарб кесишмасида миллий манфаатларни ҳимоялашнинг замонавий усуллари ва механизмларини ишлаб чиқиш ва амалга ошириш моделларини аниқлаш;

– Иқтидорли талабалар, магистрантлар, докторантлар билан биргаликда стартап, инновацион лойиҳалар ишлаб чиқиш, Ўзбекистон Республикаси Фанлар академияси илмий тадқиқот муассасалари билан яқин ҳамкорлик ўрнатиш, илмий семинарлар ва лойиҳалар тақдимотларини ўтказиш.

1. Марказ унга юклатилган вазифаларга мувофиқ қуйидаги вазифаларни амалга оширади:

– Университет илмий тадқиқот ишлари ҳамда марказнинг иш режасидан келиб чиқиб, тадқиқот ишларини амалга оширади;

– Халқаро муносабатлар ва ташқи сиёсатнинг долзарб масалалари ҳамда иқтисодий, маданий жараёнларнинг бугунги ҳолати бўйича семинарлар, давра суҳбатлари, конференциялар ташкил этади;

– Университетнинг ва Марказининг тасдиқланган режаси асосида тадқиқот натижаларини кенга жамоатчиликка етказиш учун таҳлилий мақолалар, таҳлилий маърузалар тайёрлайди;

– Хорижий мутахассислар билан ҳамкорликда ўқув курсларини, ўқув адабиётларини тайёрлашда иштирок этади;

– Университет мақсади ва вазифаларига зид келмайдиган бошқа таҳлилий лойиҳаларда иштирок этади;

– Марказ ишини ташкил этишга университет профессор-ўқитувчилари, талабалари, тадқиқотчилари, магистрларини, шунингдек, давлат бошқарув органларининг ходимлари, таҳлилий марказларнинг, илмий муассасаларнинг вакиллари, хорижий давлатларнинг мутахассисларини жалб этади;

– Университет томонидан ташқи сиёсат ва халкаро сиёсат, иқтисодий ва маданий соҳалар бўйича амалга ошириладиган битирув малакавий ишлар, магистрлик ва докторлик диссертациялари ҳамда турли илмий тадқиқотлар, таҳлилий лойиҳаларни кафедралар билан ҳамкорликда мувофиқлаштиради;

– Университет илмий тадқиқот ишларига илмий-услубий ва методологик ёрдам бериш, ташқи сиёсат ва халқаро муносабатлар бўйича илмий, таҳлилий тадқиқотлар ўтказишнинг илғор хорижий тажрибаларини ўрганиш ва тадбиқ этиш бўйича таклифлар ишлаб чиқади;

– Шарқ мамлакатларидаги халқаро муносабатларнинг турли йўналишлари бўйича таҳлилий материалар тайёрлайди.

**3. МАРКАЗНИНГ ҲУҚУҚЛАРИ ВА МАЖБУРИЯТЛАРИ**

1. Марказ ўзига юкланган вазифаларни амалга ошириш учун қуйидаги ҳуқуқларга эга:

– Университет раҳбариятига Марказ фаолиятини яхшилаш бўйича таклифлар киритиш;

– ўз ваколати доирасида қўйилган вазифаларни бажариш учун чора-тадбирлар кўриш;

– белгиланган вазифаларни бажариш учун Университет бўлимларидан керакли ҳужжатларни сўраб олиш. Шунингдек, Университет раҳбариятининг розилиги билан, давлат органлари, жамоат ташкилотларидан ўрнатилган тартибда зарур маълумотларнни сўраб олиш;

– ушбу низомдан келиб чиқиб, университет раҳбарияти билан келишган ҳолда Марказ фаолиятига тегишли бошқа ташкилотлар билан алоқалар ўрнатиш, ҳамкорликда тадқиқотлар амалга ошириш бўйича таклиф ва тавсиялар ишлаб чиқиш;

– илмий ва аналитик тадқиқотларни амалга оширишда жамоатчилик асосида вақтинчалик ишчи гуруҳлари, доимий эксперт гуруҳлари ташкил этиш;

– Шарқ мамлакатларидаги сиёсий, ижтимоий-иқтисодий жараёнларга оид маълумотлар базасини шакллантириш;

***–*** Марказ қонун ҳужжатларига мувофиқ ректор буйруғи билан бошқа ҳуқуқларга ҳам эга бўлиши мумкин.

**4. МАРКАЗ ФАОЛИЯТИНИ ТАШКИЛ ЭТИШ**

1. Марказ директори Университет ректори томонидан, илмий ишлар ва инновациялар бўйича проректор тавсияси бўйича тайинланади ва лавозимдан озод этилади. Марказ директори барча давлат ва хўжалик бошқаруви органларида, маҳаллий ижро этувчи ҳокимият органларида, шунингдек, хорижий мамлакатларда Марказни ифода этади.
2. Марказ директори марказ фаолиятига бевосита раҳбарлик қилади, иш фаолиятининг назоратини йўлга қўяди.
3. Тошкент давлат шарқшунослик университети ректори Марказга умумий рахбарлик қилади ва фаолиятини мувофиқлаштиради.

**5. МАРКАЗ ДИРЕКТОРИНИНГ ФУНКЦИОНАЛ МАЖБУРИЯТЛАРИ**

1. Марказ директори:

марказнинг фаолиятини бошқаради;

марказ ходимларини белгиланган тартибда лавозимга тайинлайди ва лавозимдан озод этади;

марказ бўлимлари ходимлари ҳисоботини эшитади;

қонун ҳужжатларига мувофиқ Марказ ходимларига ажратилган маблағлар доирасида қўшимча пул, мукофот ва бошқа рағбатлантириш усулларини қўллаш тартиби ва шартларини белгилайди;

марказга юкланган вазифалар учун шахсан жавоб беради;

марказ фаолиятига таъаллуқли масалалар бўйича мажлислар ўтказади;

марказ ходимларига интизомий чорасини қўллаш ва рағбатлантириш масалаларини ҳал қилади;

ўз ўринбосари ва Марказнинг бошка мансабдор шахсларининг ваколатларини белгилайди, ходимлар ўртасида мажбуриятларни тақсимлайди, Марказнинг алоҳида участкаларига раҳбарлик қилиши борасида ўз ўринбосари ва бошқа мансабдор шахсларнинг шахсий жавобгарлик даражасини белгилайди;

махаллий ва хорижий ташкилотларда Марказни ифода этади;

марказ фаолиятига жалб қилинган шахслар (ходимлар) билан қонунчиликда белгиланган тартибда шартномалар тузади ва бекор қилади;

Тошкент давлат шарқшунослик университети ректори ва илмий ишлар ва инновациялар бўйича проректори билан келишилган ҳолда Марказ тузилмасига ходимларнинг тасдиқланган умумий чекланган сони ва меҳнатга ҳақ тўлаш фонди доирасида ўзгартиришлар киритади;

марказ фаолиятининг вазифалари ва йуналишларига мос режаларни тасдиқлайди;

марказ фаолиятини олиб боришда тегишли масалаларни қонунчиликликка мувофиқ белгиланган тартибда ҳал этади;

қонун хужжатлари асосида ва ушбу Низом доирасида бошқа ваколатларни амалга оширади.

**6. МАРКАЗНИНГ ҲИСОБОТ БЕРИШИ**

1. Директор марказ фаолияти тўғрисида Тошкент давлат шарқшунослик университети ректори, илмий ишлар ва инновациялар бўйича проректори ва университет Кенгашига ҳисобот беради.
2. Тошкент давлат шарқшунослик университети Марказ фаолиятини унга юкланган вазифалар самарали бажарилиши юзасидан доимий мониторинг олиб боради.

**7. МАРКАЗ ФАОЛИЯТИНИ МОЛИЯЛАШТИРИШ ТАРТИБИ**

**МАНБАИ ВА МУЛКИ**

1. Марказ фаолиятини молиялаштириш манбаи сифатида қуйидагилар белгиланади:

Марказнинг фаолияти шартнома асосида хизматлар кўрсатишдан тушадиган тушумлар, давлат илмий тадқиқот дастурларини бажиришга ажратилган бюджет маблағлари, университетнинг бюджетдан ташқари маблағлари, шунингдек,илмий тадқиқот лойиҳаларига ажратилган маҳаллий ва хорижий грант маблағлари, устама харажатлари ҳисобидан, шунингдек Марказга берилган ваколат доирасида бошқа фаолиятдан, қонунда тақиқланмаган бошқа манбалардан молиялаштирилади.

1. Марказ университет мулкидан белгиланган тартибда тўлиқ фойдаланиши мумкин.
2. Марказ директорининг ойлик маоши Тошкент давлат шарқшунослик университетининг штат жадвалига мувофиқ белгиланади.
3. Марказ университет томонидан ўзига бириктирилган мулкка эгалик қилиш, ундан фойдаланиш ва тасарруф этиш ҳуқуқини қонунчиликда белгиланган тартибда амалга оширади.
4. Марказнинг ваколатлари доирасида фаолиятидан олинган фойда тегишли солиқлар ва мажбурий тўловлардан сўнг Марказнинг моддий техника базасини ривожлантиришга ҳамда ходимларни моддий рағбатлантиришга сарфланади.
5. Хўжалик, илмий-амалий фаолиятдан тушган даромадлар, шунингдек, хайрия, ҳомийлик маблағлари ва беғараз тушумлар ҳисобига сотиб олинган мулк ва воситалар университет мулки ҳисобланади.

**8. ЯКУНЛОВЧИ ҚОИДАЛАР**

1. Мазкур Уставга қўшимча ва ўзгартиришлар киритилиши қонунчиликда белгиланган тартибда амалга оширилади.
2. Марказ қонун ҳужжатларида белгиланган тартибда қайта ташкил этилиши ва тугатилиши мумкин.